Sigrún Lárusdóttir flutti með kærasta sínum , Þórði Jóhannssyni , og dóttur þeirra , Nóru Röfn , til Kaupmannahafnar sumarið 2018 . Þá voru þau bæði í fæðingarorlofi og höfðu stefnt að því að búa erlendis eftir háskólanám á Íslandi . Sigrún er ánægð með lífið í gamla höfuðstaðnum en hvetur þó fólk að kíkja út fyrir Kaupmannahöfn þegar það heimsækir borgina . „ Við kærastinn minn vorum bæði nýbúin að klára háskólanámið okkar og vorum í fæðingarorlofi á sama tíma . Ég útskrifaðist úr Listaháskóla Íslands sem fatahönnuður í júní 2018 , en hann hafði útskrifast úr alþjóðasamskiptum frá Háskóla Íslands fyrr um vorið . Það væri eflaust eðlilegast að við hefðum flutt þar sem við vorum bæði með menntun sem okkur þótti henta betur erlendis , en í raun vorum við orðin dauðþreytt á veðrinu . Það var endalaus rigning á Íslandi á þessum tíma og nokkurra mánaða hitabylgja að ganga yfir Köben . Eftir að minnast á hugmyndina að flytja við foreldra mína gripu þau samstundis inn í og nánast sendu okkur út . Tveimur vikum seinna vorum við flutt ! Þau hafa mjög jákvæða reynslu af Danmörku , enda hafa þau eignast þrjú af sex systkinum mínum hérna . Öll systkini mín hafa á einhverjum tímapunkti menntað sig hérna líka , svo þetta meikaði alveg sens . Við erum að sjálfsögðu þakklát hvatvísinni í foreldrum mínum í dag enda höfum við náð að koma okkur mjög vel fyrir og fengið mörg tækifæri innan okkar fagsviðs sem okkur hefðu ekki boðist á Íslandi , “ segir Sigrún um ástæðu þess að fjölskyldan flutti til Kaupmannahafnar . Þórður og Sigrún eru ánægð með lífið í Danmörku . Ljósmynd / Aðsend Hvað heillaði þig við Kaupmannahöfn ? „ Upprunalega var það hugmyndin um að geta tekið langa göngutúra með barnavagninn í sólinni meðan ég var í orlofi , komast í þægilegri samgöngur og losna við bílinn . Fyrst vissum við í raun ekki hvort við værum að fara í langt sumarfrí eða flytja til lengri tíma , ætluðum bara svolítið að komast að því yfir sumarið . En svo höfðum við auðvitað alltaf haft það ómeðvitað á bak við eyrað að flytja utan eftir námið okkar . Ég hafði alltaf séð fyrir mér að flytja aftur til London þar sem ég bjó um skeið , og kærastinn minn hafði sjálfur búið í París og talað um að flytja aftur . Evrópskar stórborgir heilluðu okkur sem sagt bæði mikið , og Kaupmannahöfn varð einhvern veginn millilendingin hjá okkur . Svo áttum við mjög auðvelt bæði tvö með að fá vinnur við menntunina okkar . Ég gekk til starfa hjá fatahönnuðinum BARBARA I GONGINI eftir orlofið og kærastinn minn fékk nánast strax vinnu við alþjóðaviðskipti , eitthvað sem er ekki í boði í jafn ríkum mæli á Íslandi . “ Hvaða hverfi er í uppáhaldi hjá þér ? „ Það er klárlega Nordhavn . Við bjuggum þar um tímaskeið og erum alltaf að plana að flytja þangað aftur . Það er nýlegt hverfi sem hefur verið hannað út frá sjálfbærniviðmiðum , svo andinn þar er klárlega í takt við okkar lífsstíl þar sem við erum bæði að mestu leyti vegan og hugum mikið að umhverfismálum . Svo skemmdi arkitektúrinn , hönnunarbúðirnar og sjávarútsýnið ekki fyrir , né það að geta dýpt sér í sjósund hvenær sem er . Við búum núna í Østerbro sem er hinum megin við lestarteinana við Nordhavn og er alveg yndislegt fjölskylduhverfi . Núna erum við með þessa krónísku togstreitu með næstu skref á nýja árinu , en okkur langar annaðhvort að færa okkur aftur í Nordhavn , eða í þverandstæðuna , þá út fyrir Kaupmannahöfn þar sem við getum komist í hús með garði og helst mikilli náttúru í kring . Grunar að það seinna verði fyrir valinu . “ Hverfið Nordhavn sést hér en það er í uppáhaldi hjá fjölskyldunni . Ljósmynd / Aðsend Áttu þér uppáhaldsveitingastað ? „ Þar sem við fjölskyldan eyðum nánast öllum frístundum saman og orkuboltinn hún dóttir okkar ekki mikið fyrir að staldra við of lengi á sama stað , höfum við átt svolítið erfitt með að prófa okkur áfram á því sviði . Við höfum því fundið meira eins og uppáhalds „ veitingarými “ , en fyrir fjölskyldufólk er frábært að kíkja í Torvehallerne sem er með svipað konsept og Hlemmur mathöll ( nema töluvert stærra ) . Þar geta krakkar fengið að hlaupa um nánast frjálsir og ýmiss konar veitingastaðir og „ street food “ í boði . Það er því frábær lausn fyrir fjölskyldufólk sem er að kíkja til Köben . „ Kaffebiksen í Frederiksberg hjá gamla stúdíóinu mínu sem ég fór daglega á . Það voru aldrei vonbrigði að kíkja þangað , vinalegt andrúmsloft , gott kaffi og eitthvað fyrir alla . Annars er það að sjálfsögðu á Illum rooftop í miðbænum þar sem hægt er að setjast utandyra og njóta útsýnisins yfir fallegu byggingarnar . “ Hvað er ómissandi að sjá ? „ Mér þykir litla hafmeyjan og álíka ferðamannastopp vera orðin ágætlega óspennandi , svo ég myndi mæla með því að skoða arkitektúrinn í Nordhavn , Googla pop-up viðburði í Fælledparken , fiðrildahúsið í Botanical Gardens eða reyna að finna meiri náttúruafþreyingar , t.d. leita að „ The six forgotten giants “ . Það er auðvitað alltaf gaman að skoða helstu „ attraction-in “ en ég fæ persónulega mest úr upplifunum sem skilja eftir minningar og þá sérstaklega ef þær séu utandyra . Inn í kastalanum í Hillerød . Ljósmynd / aðsend Annars hika ég ekki við að mæla með að kíkja í útjaðar Kaupmannahafnar , þá listasafnið Louisiana , Bakken í Klampenborg ( einn elsti skemmtigarður í heiminum ef ekki sá allra elsti ) , kastalann í Hillerød og skoða stórkostlegu setrin við norðursjávarlengjuna á leið til Helsingør . Þegar þangað er komið er hægt að skoða kastala og kíkja yfir til Svíþjóðar , eða njóta þess að rölta um þorpið sem er gamalt og fallegt . Alla þessa áfangastaði er hægt að komast á á innann við 30 til 40 mínútum frá Kaupmannahöfn , svo það er tilvalið að kíkja í stutta dagsferð . “ Sigrún mælir með ströndinni í Klampenborg við Bakken . Ljósmynd / Aðsend Hvað finnst þér skemmtilegt að gera á veturna í Kaupmannahöfn ? „ Við fjölskyldan erum mjög mikið fyrir það að taka röltið um miðbæinn eða önnur hverfi þar sem eru jóla pop-up markaðir , tónleikar og þess háttar og drekka í okkur „ hygge “ stemninguna . Við ákváðum einnig að kaupa árskort í Tivoli , svo við höfum náð að fylgjast mikið með því sem er árstíðabundið eins og hrekkjavökunni , Jul i Tivoli og svo framvegis . Svo erum við alltaf spennt fyrir því að skreyta og byrja að gera huggulegt fyrir jólin , í raun nýta dimmuna sem mest til að gera kósí heima með kertum , seríum og tónlist . “ Hvernig er draumadagurinn þinn í Kaupmannahöfn ? „ Vakna snemma og eiga hægan morgun , taka góðan göngutúr með fjölskyldunni í skóginum við húsnæðið okkar eða skella okkur á barnaviðburði ( sem er allt morandi af í Kaupmannahöfn ) búa til góðan bröns og í raun einblína á að gera sem mesta gæðastund fyrir okkur þrjú fram að hádegi . Seinni part dags finnst okkur svo gaman að kíkja á menningarlegri viðburði eða söfn , tónleika , skapandi „ workshops “ og þess háttar . Þá erum við gjarnan með bróður og mágkonu minni eða fjölskylduvinum . Svo er alltaf lúxus þegar við fáum pössun og getum kíkt á deit þegar dóttirin er farin í háttinn , sem gerist þó örsjaldan . En þá höfum við yfirleitt reynt að gera eins mikinn viðburð og hægt er úr því , allt frá því að kíkja á tónleika í Tivoli upp í að fara í Arcade-leikjasalinn í Nørrebro og trampólíngarðinn í Nordhavn . Svo hefði ég auðvitað reynt að troða einum jógatíma inn á einhverjum tímapunkti yfir daginn , en ég æfi hjá Jo : ga sem býður upp á mjög fjölbreytta og áhugaverða tíma . “ Mæðgurnar í miðbæ Kaupmannahafnar . Sigrún mælir þó með að fara út fyrir Strikið . Ljósmynd / Aðsend Hvaða mistök heldur þú að flestir Íslendingar geri þegar þeir koma til Kaupmannahafnar ? „ Missi af því sem er til staðar fyrir utan Kaupmannahöfn ef þau eru ekki að heimsækja borgina í fyrsta skiptið . Það eru ótal gullfallegir og menningarríkir staðir með mikla sögu og magnaðar byggingar í örstuttu færi fyrir utan . Þegar við fáum gesti reyni ég alltaf svolítið að ýta þeim með okkur þangað , en það er kannski eitthvað sem er svolítið innbyggt í mér þar sem ég ólst upp á landsbyggðinni á Íslandi og fæ því alltaf mjög mikið út úr því að komast í meiri ró og náttúru út fyrir æsinginn í stórborginni . “